Nå er tipakningen forbudt i Norge
Mandag trådte flere endringer i tobakksskadeloven i kraft, melder Helsedirektoratet. Blant annet ble salg av pakninger med færre enn 20 sigaretter forbudt. Butikkene har fått en overgangsperiode på ett år for å selge ut restlageret. - Forbudet er først og fremst et tiltak for å få ned ungdomsrøykingen fordi vi vet at denne gruppen er den mest prissensitive, sier Knut-Inge Klepp, assisterende direktør i Helsedirektoratet til BT. Forbudet er allerede innført i 18 EU-land etter anbefaling fra EU.Det er også innført 18-årsgrense på e-sigaretter uten nikotin og forbud mot markedsføring av slike sigaretter. I løpet av de neste to årene vil flere endringer i tobakksskadeloven tre i kraft. Det kommer blant annet kommunal bevillingsordning for salg av tobakksvarer, tobakksfrie barnehager og skoler, samt forbud mot røykerom i arbeidslokaler og offentlige lokaler. I tillegg skal alle inngangspartier til helseinstitusjoner og offentlige virksomheter bli helt røykfrie.
Mandag ble tipakninger med røyk forbudt i Norge, et tiltak som skal forebygge at unge begynner med tobakk.